  vk.com (ФЕДЕРАЦИЯ ФИЗКУЛЬТУРЫ И СПОРТА ИНВАЛИДОВ С ПОДА) Майя Бывальцева Норвегиысь Лиллехаммерын спортысь тол амалъёсъя дуннелэн чемпиноатаз Удмуртиысь Владислав Лекомцев вань ӵошатсконъёсын вормиз но сизьым полэс чемпионэз луиз. Биатлонын куинь зарни медаль утӥз, куасэн бызьылонын – ньыль. Йылпумъянъёс Калыккуспо паралимпи комитетлэн сайтаз шараямын. 22-тӥ толшоре куасэн бызьылонъя спринтын ӵошатсконъёс ортчизы. Алнаш ёросын вордскем спортсмен ваньзылэсь кужмо луэмзэ возьматӥз. Со бере Россиысь ик Рушан Миннегулов (Татарстан) но Александр Проньков (Москва) вуизы. «Котьку сямен, спринт жуммытӥсь луэ – пролог, полуфинал, финал, соин ик вань мылкыдэз люканы но вань кужымдэ сётыны кулэ. Шумпотӥсько, туннэ но ваньмыз пӧрмиз шуыса. <…> Со быдэс командамылэн ужмамез. Али малпанъёсам Пекинлы дасяськисько ини» Владислав Лекомцев, дуннелэн чемпионэз Но солэсь азьло, 23-тӥ толшоре, дуннелэн чемпионатаз куасэн бызьылонъя усьтэм эстафетае пыриськиз на. Ньыль спорсменъёс быдэн 2,5 иськемез ортчизы. Владислав Лекомцев сяна, командае Виталий Малышев (сылыса категориын, Москва улосвыл), Олег Пономарёв (ляб адӟись, Москва улосвыл/Пермь шаер, валтӥсь спортсменэз Андрей Романов), Иван Голубков (пукыса категориын, Коми) пыризы. Ӵошастконлэн котькуд люкетаз гижысь-пиньысь нюръяськыса, асьме спортсменъёс зарни медальёс басьтӥзы. Кыкетӥ интыын французъёс, куинетӥ интыын - Норвегилэн командаез. Чемпионатлы йылпумъянъёсъя, Россиысь паралимпи комитетлэн командаез оглом 22 зарни, 23 азвесь но 22 бронза медальёс утӥз, огъя зачётын со нырысетӥ инты басьтӥз. Кыкетӥ интыын США-лэн сборноез (10 зарни, 8 азесь, 9 бронза, кинкутӥ интыын – Францилэн командаез (10 зарни, 6 азвесь, 4 бронза) Тодэ вайытом, Калыккуспо паралимпи комитетлэн спортысь тол амалъёсъя дуннелэн чемпионатэз (куасэн бызьылон, биатлон, гурезьысь куасэн нискылан, сноуборд) 12-23 толшоре мынӥз. Паралимпи шудонъёс 2022-тӥ арын 4-13 южтолэзе Пекинын ортчозы.  Тегъёс: Удмуртия Спорт куасэнбызьылон ВладиславЛекомцев  